เจ๊งทุกเมล็ด
โครงการรับจำนำข้าวทุกเมล็ดเริ่มครั้งแรกวันที่ 7 ต.ค. 2554 ของรัฐบาลยิ่งลักษณ์ ชินวัตร กำลังเผชิญกับปัญหาเงินไม่พอใช้อย่างหนัก
21 ก.พ. 2556

โครงการรับจำนำข้าวทุกเมล็ดเริ่มครั้งแรกวันที่ 7 ต.ค. 2554 ของรัฐบาลยิ่งลักษณ์ ชินวัตร กำลังเผชิญกับปัญหาเงินไม่พอใช้อย่างหนัก
ที่ผ่านมาจำนำข้าวไปแล้ว 5 แสนล้านบาท แต่กระทรวงพาณิชย์ขายข้าวมาใช้หนี้ธนาคารเพื่อการเกษตรและสหกรณ์การเกษตร (ธ.ก.ส.) ได้ยังไม่ถึง 9 หมื่นล้านบาท กลายเป็นว่าเงินที่นำมาจำนำข้าวต้องใช้เงินธนาคาร แทนที่จะเป็นเงินได้ฝีมือการขายข้าว จนธนาคารตกอยู่ในอาการกลืนไม่เข้าคลายไม่ออก 
ล่าสุดอยู่ระหว่างรับจำนำข้าวปีฤดูกาลผลิตทั้งนาปีและนาปรังปี 2555/2556 ที่เริ่มวันที่ 1 ต.ค. 2555 กรอบวงเงินที่คณะรัฐมนตรี (ครม.) อนุมัติไว้ทั้งสิ้น 5 แสนล้านบาท เป็นเงินสภาพคล่องของ ธ.ก.ส. 9 หมื่นล้านบาท และเงินกู้จากสำนักบริหารหนี้สาธารณะ (สบน.) อีก 4.1 แสนล้านบาท 
แต่ดูเหมือนว่า เงินที่มีอยู่จะมีไม่พอ แม้ สบน. กำลังทยอยกู้ให้ ธ.ก.ส. สิ้นสุดในเดือน เม.ย.นี้ รวมเป็นเงิน 1.4 แสนล้านบาท เพราะคาดว่าจะมีข้าวเข้าโครงการ 11 ล้านตัน ต้องใช้เงินอีก 1.51 แสนล้านบาท 
โครงการรับจำนำข้าวที่รัฐบาลปูภูมิใจหนักภูมิใจหนากำลังโคม่า ขนาดมีข้อเสนอให้ใช้เงินสภาพคล่องจาก ธ.ก.ส. เอามาโปะเพิ่มอีก 6 หมื่นล้านบาท จากที่ยืมมาแล้ว 9 หมื่นล้านบาท จะได้เพิ่มเป็น 1.5 แสนล้านบาท 
แต่ ธ.ก.ส. บอกว่า สภาพคล่องมี 1.9 แสนล้านบาท ต้องใช้ปล่อยสินเชื่อให้ลูกค้าปกติ 1.6 แสนล้านบาท เหลือสภาพคล่องไปเติมให้โครงการรับจำนำได้อีกแค่ 12 หมื่นล้านบาทเท่านั้น
ทางออกจึงมีแต่ต้องระบายข้าวออกไปให้มากที่สุด เพราะเงินเกลี้ยงกระเป๋าแล้วครับพี่น้อง